钦定古今图书集成/明伦汇编/闺媛典/第024卷 > 吴夫人
## 钦定古今图书集成/明伦汇编/闺媛典/第024卷 > 吴夫人

按《闽书》：吴夫人者，胡安国母仙州居士羡门之女也。
幼通诗《书》，皆能析其大义。既归胡，克尽妇道。姑余太
君老，得末疾，寝食盥栉皆待人。夫人侍膳问衣，委身
同起卧者垂十载。及没，足屈不伸。宗长欲以羌夷法
举葬，夫人泣曰：“姑不得以全体归地下，吾当与俱。默
祷于神。”以手徐摩，顷之，姑足遂伸。安国稍能言，即遣
就外傅，且戒不得归。归及信宿，乃遣之学。宗人曰：“儿
穉弱，少休之。”夫人曰：“休正在此。”安国自是感奋力学，
未冠，遂预计偕。迨罢归，宗人为惋惜。夫人独喜，因语
之曰：“儿学短浅，使亟窃名第，必惰且骄，难远大期也。”
安国既登第，复好奕，夫人责之曰：“业止一第耶？”安国
遂禁奕终身。已，典教荆州，以事数忤守，夫人曰：“人贵
德义耳，不贵以气凌人。”安国益自饬励，母教居多焉。